b'\n_START_ARTICLE_\n\xc5\xa0efildas\n_START_SECTION_\nIstorija\n_START_PARAGRAPH_\nPavadinimas kilo nuo \xc5\xa0yfo (angl. Sheaf) up\xc4\x97s, kurios i\xc5\xa1takos buvo lauke (angl. field) netoliese (dabar miesto priemies\xc4\x8di\xc5\xb3 teritorijoje). Normanams u\xc5\xbekariavus Anglij\xc4\x85, buvo pastatyta pilis, prie kurios \xc4\x97m\xc4\x97 augti nedidelis miestelis. Nuo 1296 m. tuometin\xc4\x97je Turgaus aik\xc5\xa1t\xc4\x97je (nuo XX a. 7 de\xc5\xa1imtme\xc4\x8dio Pilies, angl. Castle Square) prad\xc4\x97ti rengti turg\xc5\xabs. \xc5\xa0ioje aik\xc5\xa1t\xc4\x97je 1854 m. buvo pastatytas paminklas poetui E. Eliotui, v\xc4\x97liau 1875 m. perkeltas Vestono (angl. Weston) park\xc4\x85._NEWLINE_\xc5\xbdinoma, kad jau XIV a. mieste buvo gaminti peiliai. Miestas prad\xc4\x97jo ypatingai gars\xc4\x97ti XIX a. \xc4\xafvedus daug naujovi\xc5\xb3 plieno pramon\xc4\x97je \xe2\x80\x93 v\xc4\x97liau ir ner\xc5\xabdijant\xc4\xaf plien\xc4\x85. Ir \xc5\xa1iandien apie pus\xc4\x97 chirurgijoje naudojam\xc5\xb3 skalpeli\xc5\xb3 yra pagaminta \xc5\xa0efilde._NEWLINE_\xc5\xa0efildas yra garsus ir tuo, kad jame 1977 m. susik\xc5\xabr\xc4\x97 legendin\xc4\x97 brit\xc5\xb3 roko grup\xc4\x97 Def Leppard, kuri aktyviai koncertuoja ir iki \xc5\xa1i\xc5\xb3 dien\xc5\xb3.\n_START_SECTION_\nSusisiekimas\n_START_PARAGRAPH_\nPro miest\xc4\x85 eina gele\xc5\xbeinkelis, kurio pagrindin\xc4\x97 stotis yra miesto pietry\xc4\x8di\xc5\xb3 rajone. 18 km nuo miesto centro yra tarptautinis Robino Hudo vardo Donkasterio aerouostas. Pro miest\xc4\x85 eina M1 (jungiantis su Londonu ir Lydsu) ir M18 greitkeliai. M18 netoli \xc5\xa0efildo atsi\xc5\xa1akoja nuo M1 link Donkasterio aerouosto ir Hamberio.\n_START_SECTION_\nMokslo \xc4\xafstaigos\n_START_PARAGRAPH_\nMiestas turi du universitetus (\xc5\xa0efildo universit\xc4\x85 ir \xc5\xa0efildo Hallam universit\xc4\x85), kuriuose mokosi apie 45 t\xc5\xabkst. student\xc5\xb3. Ta\xc4\x8diau t\xc4\x97ra tik du koled\xc5\xbeai: \xc5\xa0efildo koled\xc5\xbeas, \xc4\xafsteigtas sujungus kitus 6 miesto koled\xc5\xbeus ir Longley parko \xc5\xa0e\xc5\xa1tosios formos (Sixth Form) koled\xc5\xbeas (nuo 2004 m.). I\xc5\xa1 7 priva\xc4\x8di\xc5\xb3 mokykl\xc5\xb3 pamin\xc4\x97tinos Birkdale mokykla (berniukams) ir \xc5\xa0efildo auk\xc5\xa1tesnioji mergai\xc4\x8di\xc5\xb3 mokykla.\n_START_SECTION_\nFutbolas\n_START_PARAGRAPH_\n\xc5\xa0efildo futbolo klubas Sheffield FC laikomas seniausiu futbolo klubu pasaulyje. J\xc4\xaf 1857 m. spalio 24 d. \xc4\xafk\xc5\xabr\xc4\x97 kriketo \xc5\xbeaid\xc4\x97jai. Pirmuoju klubo sekretoriumi ir kapitonu tapo Nathaniel\xe2\x80\x99is Creswick\xe2\x80\x99as. 1857 m. \xc5\xa0efilde atspausdintos ir pirmosios futbolo taisykl\xc4\x97s. 1860 m. \xc5\xa0efilde \xc4\xafkurtas ir antrasis pasaulyje futbolo klubas Hallam FC. Jis vis dar tebe\xc5\xbeaid\xc5\xbeia seniausioje pasaulyje futbolo aik\xc5\xa1t\xc4\x97je greta Krospulo (angl. Crosspool) priemies\xc4\x8dio. Miesto klubai Sheffield Wednesday FC ir Sheffield United FC \xc5\xbeaid\xc5\xbeia Anglijos Football League Championship lygoje._NEWLINE_Mieste 1966 m. vyko VIII pasaulio futbolo \xc4\x8dempionatas, o 1996 m. \xe2\x80\x93 X Europos futbolo \xc4\x8dempionatas.'